Eenjarige val in drein, verdrink | Netwerk24
Eenjarige val in drein, verdrink
Deur Jp Myburg 22 Junie 2020 06:00
Die eenjarige Wade Mouries.
ASHTON - 'n Eenjarige seuntjie van Ashton het Sondag 14 Junie in 'n oop dreineringsgat langs die hoofpad geval en in die diep water verdrink.
Wade Mouries en sy ma, Gwyneth, het Sondagaand net ná 18:00 na die plaaslike winkel oorkant hul huis gegaan om noodsaaklikhede vir die week te gaan koop. Die Mouries-gesin woon reg langs die R60 in Ashton – 'n pad wat tans talle opknappings ondergaan.
"Ek het hand-aan-hand met hom gestap en 'n kar het langs die pad stilgehou. Dit was 'n vriendin van my wat ek jare laas gesien het. Ons het nog gepraat en die volgende oomblik het ek sy handjie uit my hand voel wegglip. Ek het onmiddellik gedink hy het op die teerpad geval, maar het gesien hoe hy in die gat wegraak," het sy aan Standard vertel.
Gwyneth het dadelik om hulp geroep en sy pa, wat enkele meters van die toneel in die huis was, het uitgehardloop en dadelik besef daar is groot fout.
"Iets het vir my gesê ek moet hardloop. Toe ek daar kom, het sy gesê Wade het in die gat geval. Talle omstanders het om die gat vergader en die nooddienste ontbied, maar hulp het eers sowat 45 minute later opgedaag. Ek het besluit om in te spring en hom self uit te haal. Dit was taamlik donker en die water het diep gelê. Dit het my tot by my bors bedek. Ek kon hom nie raakvoel nie. Ek kon hom nie kry nie. Ek kon hom nie red nie," vertel 'n emosionele Deon Mouries.